b'\n_START_ARTICLE_\nBiserica de lemn din Moru\xc8\x9b\n_START_PARAGRAPH_\nBiserica de lemn \xe2\x80\x9eSfin\xc8\x9bii Arhangheli Mihail \xc8\x99i Gavriil\xe2\x80\x9d din Moru\xc8\x9b, comuna Matei, jude\xc8\x9bul Bistri\xc8\x9ba-N\xc4\x83s\xc4\x83ud a fost construit\xc4\x83 \xc3\xaen anul 1903. Nu figureaz\xc4\x83 pe noua list\xc4\x83 a monumentelor istorice.\n_START_SECTION_\nIstoric \xc8\x99i tr\xc4\x83s\xc4\x83turi\n_START_PARAGRAPH_\nSatul Moru\xc8\x9b apar\xc8\x9bine de comuna Matei, fiind situat la 2 km distan\xc8\x9b\xc4\x83 de centrul de comun\xc4\x83. \xc3\x8en sat exist\xc4\x83 53 de familii de ortodoc\xc8\x99i cu 120 de suflete. Biserica a fost construit\xc4\x83 (din lemn \xc8\x99i acoperit\xc4\x83 cu \xc8\x99indril\xc4\x83) pe dealul din centrul satului, la 20 februarie 1903 de preotul Ioan Rotaru, care a cump\xc4\x83rat terenul cu 400 de coroane de la Rus Axina. Me\xc8\x99terii constructori au fost Gheorghe Rus \xc8\x99i Iosif Schuster. \xc3\x8en anul 1922 s-au pus cele dou\xc4\x83 clopote \xc3\xaen turn, existente \xc8\x99i \xc3\xaen prezent. Tot sub p\xc4\x83storirea preotului Ioan Rotaru, \xc3\xaen anul 1931, me\xc8\x99terul Augustin Moldovan a acoperit-o cu tabl\xc4\x83. \xc3\x8en anul 2001, biserica a fost renovat\xc4\x83 \xc8\x99i pictat\xc4\x83, iar \xc3\xaen luna octombrie, \xc3\xaen acela\xc8\x99i an, a fost sfin\xc8\x9bit\xc4\x83 de c\xc4\x83tre P.S. Episcop-vicar Irineu Bistri\xc8\x9beanul. \xc3\x8en vara anului 2010, acoperi\xc8\x99ul bisericii a fost vopsit cu grund \xc8\x99i bronz, iar cele trei cruci de la intrare au fost restaurate._NEWLINE_Al\xc8\x9bi preo\xc8\x9bi slujitori \xc3\xaen filia Moru\xc8\x9b a parohiei Matei: preotul Lupan 1972-1975; preotul Vasile Cherhar\xc8\x9b, 1975-1991; preotul Vaida Valerian, 1991-ianuarie 2009; preotul Mircea B\xc4\x83\xc8\x9ban, februarie 2009 \xc8\x99i p\xc3\xa2n\xc4\x83 \xc3\xaen prezent.'